Баспасөз жанрлары

**Баспасөз Жанрлары** — мерзімді баспасөзде жарияланатын [публицистикалық](https://kk.wikipedia.org/wiki/%D0%9F%D1%83%D0%B1%D0%BB%D0%B8%D1%86%D0%B8%D1%81%D1%82%D0%B8%D0%BA%D0%B0) [шығармалардың](https://kk.wikipedia.org/w/index.php?title=%D0%A8%D1%8B%D2%93%D0%B0%D1%80%D0%BC%D0%B0%D0%BB%D0%B0%D1%80&action=edit&redlink=1) сан алуан түрі. Жанрлық ерекшеліктер мәтіннің мазмұнына, жазылу пішіміне, деректерді іріктеп, сұрыптау немесе жинақтап, талдау ыңғайына, тілдік-стильдік әдісіне қарай айқындалады. Баспасөз Жанрларын, негізінен, 3 топқа: ақпаратты (хабар, [есеп](https://kk.wikipedia.org/wiki/%D0%95%D1%81%D0%B5%D0%BF), [сұхбат](https://kk.wikipedia.org/wiki/%D0%A1%D2%B1%D1%85%D0%B1%D0%B0%D1%82), [репортаж](https://kk.wikipedia.org/wiki/%D0%A0%D0%B5%D0%BF%D0%BE%D1%80%D1%82%D0%B0%D0%B6)), талдамалы (мақала, [рецензия](https://kk.wikipedia.org/wiki/%D0%A0%D0%B5%D1%86%D0%B5%D0%BD%D0%B7%D0%B8%D1%8F), [шолу](https://kk.wikipedia.org/w/index.php?title=%D0%A8%D0%BE%D0%BB%D1%83&action=edit&redlink=1), [хат](https://kk.wikipedia.org/wiki/%D0%A5%D0%B0%D1%82)) және көркем-публицистикалық ([суреттеме](https://kk.wikipedia.org/w/index.php?title=%D0%A1%D1%83%D1%80%D0%B5%D1%82%D1%82%D0%B5%D0%BC%D0%B5&action=edit&redlink=1), [очерк](https://kk.wikipedia.org/w/index.php?title=%D0%9E%D1%87%D0%B5%D1%80%D0%BA&action=edit&redlink=1), [публицистика](https://kk.wikipedia.org/wiki/%D0%9F%D1%83%D0%B1%D0%BB%D0%B8%D1%86%D0%B8%D1%81%D1%82%D0%B8%D0%BA%D0%B0), [эссе](https://kk.wikipedia.org/wiki/%D0%AD%D1%81%D1%81%D0%B5), [баллада](https://kk.wikipedia.org/wiki/%D0%91%D0%B0%D0%BB%D0%BB%D0%B0%D0%B4%D0%B0)) жанрларға бөлуге болады. Сондай-ақ, көркем-публицистикалық жанрлардың сатиралық түрлері ([фельетон](https://kk.wikipedia.org/wiki/%D0%A4%D0%B5%D0%BB%D1%8C%D0%B5%D1%82%D0%BE%D0%BD), [памфлет](https://kk.wikipedia.org/wiki/%D0%9F%D0%B0%D0%BC%D1%84%D0%BB%D0%B5%D1%82), [мысал](https://kk.wikipedia.org/wiki/%D0%9C%D1%8B%D1%81%D0%B0%D0%BB), [эпиграмма](https://kk.wikipedia.org/wiki/%D0%AD%D0%BF%D0%B8%D0%B3%D1%80%D0%B0%D0%BC%D0%BC%D0%B0), [пародия](https://kk.wikipedia.org/wiki/%D0%9F%D0%B0%D1%80%D0%BE%D0%B4%D0%B8%D1%8F), [шарж](https://kk.wikipedia.org/wiki/%D0%A8%D0%B0%D1%80%D0%B6), т.б.) бар. Баспасөз Жанрлары белгілі бір оқиғаларды, құбылыстарды нақты деректер мен мәліметтерге сүйене отырып баяндайды. Әр жанрдың өзіне тән ерекшеліктері мен сипаты әрі бәріне ортақ белгілері бар. Ақпаратты жанрлар күнделікті оқиғаларды жедел де шынайы түрде хабарлап, жаңалықтар мен өзгерістерді оқырман қауымға қаз-қалпында жеткізуге тырысады. Талдамалы жанрларға оқиғаларды салыстыра зерттеу, деректер мен мәліметтерді тарата талдап, солардың төңірегінде ой қорыту, бағалау тәсілі тән. Ал, көркем-публицистикалық жанрлар типтік деректерді талдау, суреттеу әдісімен жазылады; әр қилы әдеби тәсілдер (даралау, образ жасау, мінез-құлық қақтығысы, оқиға шиеленісі, т.б.) арқылы әлдебір деректі құбылыстың ішкі мән-[мазмұны](https://kk.wikipedia.org/wiki/%D0%9C%D0%B0%D0%B7%D0%BC%D2%B1%D0%BD) мен идеялық сипатын көркем-публицистикалық деңгейде ашып көрсетеді. Сатиралық жанрлар әлеум. тұрмыстағы келеңсіз құбылыстар мен кертартпа қылықтарды юморлық не сатиралық пішіммен әшкерелейді, кемшіліктерді жоюға шақырады. Баспасөз Жанрларының негізгі, басты міндеті — өмірдегі нақты оқиғалар мен құбылыстардың күнделікті тізбегін жазу арқылы белгілі бір кезеңнің тарихи шежіресін жасау. Ол үшін [журналистің](https://kk.wikipedia.org/wiki/%D0%96%D1%83%D1%80%D0%BD%D0%B0%D0%BB%D0%B8%D1%81%D1%82) білімі терең, ой-өрісі кең, жазу қабілеті мол болуы, сонымен қатар Баспасөз Жанрларының қыр-сырын жетік меңгеруі шарт. Баспасөз Жанрларын тиянақты меңгеру — журналистің кәсіби шығармашылық шеберлігін жетілдірудің, баспасөз [материалдарының](https://kk.wikipedia.org/wiki/%D0%9C%D0%B0%D1%82%D0%B5%D1%80%D0%B8%D0%B0%D0%BB%D0%B4%D0%B0%D1%80) сапалық деңгейін арттырудың кепілі.